

Съдържание

[1. Бюджетна процедура за ЕФГЗ за 2020 г. 2](#_Toc45738532)

[2. Целеви приходи за ЕФГЗ 2](#_Toc45738533)

[3. Бележки по предварителните данни за изпълнението на бюджета на ЕФГЗ за 2020 г. 3](#_Toc45738534)

[3.1. Пазарни мерки 3](#_Toc45738535)

[3.1.1. Маслиново масло 4](#_Toc45738536)

[3.1.2. Насърчаване 4](#_Toc45738537)

[3.1.3. Плодове и зеленчуци 4](#_Toc45738538)

[3.1.4. Продукти от лозаро-винарския сектор 4](#_Toc45738539)

[3.2. Директни плащания 4](#_Toc45738540)

[3.2.1. Отделени от производството директни плащания 4](#_Toc45738541)

[3.2.2. Други директни плащания 4](#_Toc45738542)

[4. Изпълнение на целевите приходи по линия на ЕФГЗ 5](#_Toc45738543)

[5. Заключения 5](#_Toc45738544)

|  |  |
| --- | --- |
| Приложение 1: | предварителни данни за усвояването на бюджетните кредити по линия на ЕФГЗ към 30.4.2020 г. |

# Бюджетна процедура за ЕФГЗ за 2020 г.

На 27 ноември 2019 г. Европейският парламент прие общия бюджет на Европейския съюз за 2020 г. В него за Европейския фонд за гарантиране на земеделието (ЕФГЗ) са предвидени бюджетни кредити за поети задължения и бюджетни кредити за плащания съответно в размер на 43 410 млн. евро и 43 380 млн. евро — за директни плащания и за разходи, свързани с пазара.

Разликата между размера на бюджетните кредити за поети задължения и бюджетните кредити за плащания се дължи на факта, че за някои мерки, прилагани пряко от Комисията, се използват многогодишни бюджетни кредити. Те са свързани главно с мерките за насърчаване на продажбите на селскостопански продукти и с мерките за стратегическо планиране и координиране на политиките.

# Целеви приходи за ЕФГЗ

На основание член 43 от Регламент (ЕС) № 1306/2013 приходите от финансови корекции по силата на решения за счетоводно уравняване и уравняване по съответствие и вследствие на нередности представляват целеви приходи за финансирането на разходите по линия на ЕФГЗ.

В съответствие с посочените разпоредби целевите приходи могат да се използват за финансиране на всякакви разходи по линия на ЕФГЗ. Всяка част от тези приходи, която не е усвоена в рамките на бюджетната година, се пренася автоматично за следващата бюджетна година[[1]](#footnote-1).

Бюджетът на ЕФГЗ за 2020 г. включва:

* най-актуалните разчети на Комисията за потребностите от финансиране на пазарните мерки и директните плащания,
* разчетите за целевите приходи, които се очаква да бъдат събрани през съответната бюджетна година,
* пренесените неусвоени целеви приходи от предходната бюджетна година.

В предложението си относно бюджетните кредити за ЕФГЗ за 2020 г. Комисията взе предвид общия размер на очакваните целеви приходи и поиска в бюджета за 2020 г. кредити, чийто размер възлиза на разликата между очакваните потребности и очакваните целеви приходи. Бюджетният орган прие бюджета на ЕФГЗ, като взе предвид очакваните целеви приходи.

Според разчетите на Комисията наличните целеви приходи към момента на съставяне на бюджета за 2020 г. възлизат на 1 071 млн. евро и включват:

* целевите приходи, които се очаква да се генерират през бюджетната 2020 година и чийто разчетен размер е 719 млн. евро (592 млн. евро от корекции от уравняване по съответствие и 127 млн. евро вследствие на нередности);
* целевите приходи, които ще бъдат пренесени от 2019 г. и чийто разчетен размер е 352 млн. евро.

Комисията разпредели тези разчетни приходи в размер на 1 071 млн. евро за следните схеми:

* 150 млн. евро за оперативните фондове за организациите на производителите на плодове и зеленчуци, и
* 921 млн. евро за схемата за основно плащане.

Сборът на одобрените бюджетни кредити и целевите приходи за тези схеми е следният:

* 849 млн. евро за оперативните фондове за организациите на производителите на плодове и зеленчуци, и
* 17 038 млн. евро за схемата за основно плащане.

В приложението, в което се представят предварителните данни за изпълнението на бюджета за 2020 г., гореспоменатите целеви приходи не са отчетени в данните за бюджетните кредити по статиите за плодовете и зеленчуците и за отделените от производството директни плащания. Данните представляват одобрените бюджетни кредити по тези статии, възлизащи съответно на 700,5 млн. евро и 34 574 млн. евро.

С включването на целевите приходи по тези статии общият размер на средствата, предвидени в бюджета за 2020 г., е 850,5 млн. евро за сектора на плодовете и зеленчуците и 35 495 млн. евро за отделените от производството директни плащания.

# Бележки по предварителните данни за изпълнението на бюджета на ЕФГЗ за 2020 г.

В приложението към настоящия доклад са представени предварителните данни за изпълнението на бюджета за периода от 16 октомври 2019 г. до 30 април 2020 г. Това изпълнение е съпоставено с профила на разходите на Системата за ранно предупреждение и мониторинг, въведена съгласно член 28 от Регламент (ЕС) № 1306/2013.

## Пазарни мерки

Усвоените бюджетни кредити за интервенции на селскостопанските пазари бяха със 180,5 млн. евро по-малко от разчетените според профила на усвояване. Това се дължи предимно на по-ниското усвояване на бюджетни кредити по бюджетните статии за насърчаване на селскостопански продукти и за лозаро-винарския сектор (вж. точки 3.1.2 и 3.1.4).

### Маслиново масло

Към края на април разходите, направени за програми за подобряване на качеството, бяха с 4,5 млн. евро по-малко от разчетените според профила на разходите.

Очаква се обаче заложената в бюджета сума да бъде изпълнена към края на годината.

### Насърчаване

Първоначално се очакваше, че задълженията при бюджетните кредити за т.нар. „многонационални“ програми ще бъдат поети през януари. Това все още не е факт, поради което изпълнението на бюджета временно показва разлика от -114,8 млн. евро в сравнение с профила на разходите. Очаква се обаче заложената в бюджета сума да бъде усвоена до края на годината.

### Плодове и зеленчуци

Изпълнението на бюджета за този сектор, най-вече по отношение на разходите за оперативните фондове за организациите на производителите, надвишава профила на разходите с 30 млн. евро.

### Продукти от лозаро-винарския сектор

За тази бюджетна статия, в профила на разходите се взима предвид, че разходите се концентрират към края на финансовата година. Декларираните до момента разходи са в размер на 74,6 млн. евро под профила. Разликата се смята за временна и се очаква окончателните разходи да бъдат близки до предвидената в бюджета сума.

## Директни плащания

Към края на април 2020 г. усвояването на бюджетните кредити за директни плащания по бюджетна глава 05 03 надвишава профила на усвояване с 1 039,6 млн. евро или 2,6 %.

### Отделени от производството директни плащания

За отделените от производството директни плащания по бюджетна статия 05 03 01 декларираните разходи надвишават профила с 870,6 млн. евро (+ 2,5 %).

Разходите за схемата за основно плащане, схемата за единно плащане на площ и плащанията за селскостопански практики, благоприятни за климата и околната среда, бяха малко по-високи от разчетените според профила на усвояване.

### Други директни плащания

За останалите директни плащания по бюджетна статия 05 03 02 декларираните разходи надвишават профила с 169,0 млн. евро (+ 3,0 %). В частност разходите за схемата за доброволно обвързано с производството подпомагане и схемата за дребни земеделски стопани бяха малко по-високи от разчетените според профила на усвояване.

# Изпълнение на целевите приходи по линия на ЕФГЗ

От таблицата в приложението се вижда, че към края на април 2020 г. събраните целеви приходи възлизат на 378,9 млн. евро, които по-специално представляват:

* приходи от корекции по силата на решения за счетоводно уравняване и за уравняване по съответствие — в размер на 291,1 млн. евро, като до края на бюджетната година се очаква да бъдат събрани допълнителни суми;
* приходи от финансови корекции вследствие на нередности — в размер на 86,9 млн. евро, като до края на бюджетната година се очакват допълнителни суми; както и
* остатъчни приходи от налога в сектора на млякото и млечните продукти — в размер на 0,9 млн. евро.

Накрая, целевите приходи, пренесени от 2019 към 2020 г., възлизат на 348,2 млн. евро, което е близо с 4 млн. евро по-малко от очакваното при приемането на бюджета за 2020 г.

Така общият размер на наличните целеви приходи за финансиране на разходите по линия на ЕФГЗ към 30 април 2020 г. възлиза на 727,1 млн. евро, като в течение на бюджетната година се очаква да бъдат събрани допълнителни суми.

# Заключения

Съгласно предварителните данни за усвояването на бюджетните кредити по линия на ЕФГЗ за 2020 г., в периода до 30 април 2020 г. месечните възстановявания в полза на държавите членки надхвърлят изчисления профил на усвояване с 857,4 млн. евро.

Вече са налице целеви приходи в размер на 727,1 млн. евро, като в течение на бюджетната година се очаква да бъдат събрани допълнителни суми.

Към настоящия момент Комисията очаква, че одобрените бюджетни кредити и целевите приходи, които ще бъдат налични към края на бюджетната година, ще бъдат достатъчни за покриването на всички разходи по линия на ЕФГЗ.

1. В член 12, параграф 4, буква б) от Регламент (ЕС, Евратом) 2018/1046 на Европейския парламент и на Съвета за финансовите правила, приложими за общия бюджет на Съюза, се постановява, че бюджетните кредити, съответстващи на вътрешни целеви приходи, могат да бъдат пренасяни само за следващата финансова година. Поради това и в интерес на доброто бюджетно управление тези целеви приходи по принцип се използват преди всички одобрени бюджетни кредити по съответната бюджетна статия. [↑](#footnote-ref-1)